Seun sterf ná perd hom skopFoto: Pixabay Bettina Fouche, ŉ familievriendin, het gesê Mondré en sy ma, Selma, het Saterdag aan ŉ perde-uithourit deelgeneem sowat 30 km buite Kathu in die Noord-Kaap. “Hulle het die helfte van die rit voltooi en toe gestop om die perde te laat afkoel en hulle te voer.” Mondré het langs die perd op ŉ kraalheining gesit terwyl sy ma die perd gevoer het. “Ons weet nie wat presies gebeur het nie, maar Mondré het agteroor geval. Die perd het geskrik en hom teen die linkerkant van sy bors geskop en skrams teen sy linkerribbes ook getref.” Volgens Fouche het Mondré self opgestaan en na die bakkie geloop voor sy ouers met hom na ŉ hospitaal in Kathu gejaag het. By die hospitaal is hy in ŉ rolstoel gesit en die hospitaal binnegestoot. “Hy het self uit die rolstoel opgestaan en op die bed geklim en het heeltyd met almal gepraat.” Dokters het Mondré ondersoek en besluit dat hy na ŉ hospitaal in Kimberley oorgeplaas moet word. “Sy ma en ouma het saam met hom in die ambulans gery. Hulle was net buite Kuruman op pad na Kimberley toe sy toestand begin verswak het. Daar is besluit om om te draai en terug te ry na die hospitaal in Kathu. Mondré is met sy aankoms by die hospitaal dood verklaar.” Volgens Fouche was Mondré ŉ bekwame ruiter en het naweke op die gesin se plaas buite Olifantshoek perd gery. “Hy en sy ma het al baie uithouritte gery. Hy het voor my grootgeword en ek het hom nooit hartseer of kwaad gesien nie. Hy het altyd gegiggel as hy iemand ŉ streep getrek het.” Fouche het gesê Mondré het voluit gelewe. “Hy was bang vir niks nie. Hy was verskriklik lief vir sy motorfietse en het in Augustus ŉ nuwe motorfiets vir sy verjaardag gekry. Hy was altyd vriendelik en het lekker gesels. Sy ouers verwerk dit baie moeilik. Hulle is stukkend en hartseer.” Mondré, ŉ gr. 7-leerder aan die CVO Kalahari-skool in Olifantshoek, word Saterdag begrawe. Hy laat benewens sy ma, ook sy pa, Raymond, en ŉ boetie en sussie agter.